‘Vermiste’ Pta-man veilig opgespoorLouis de Villiers word sedert Woensdag vermis. (Foto: Verskaf) Louis de Villiers, ŉ Pretoriase pa wat verlede week spoorloos verdwyn het, is ongedeerd opgespoor. Die private ondersoeker Mike Bolhuis wat genader is om met die soektog na De Villiers te help, sê De Villiers is Maandagaand opgespoor en is tans op ŉ veilige plek. Waar dié plek is, is nie bekend gemaak nie. Volgens Bolhuis is De Villiers ongedeerd en nie onder dwang by die plek waar hy tans is nie. Hy sal Bolhuis na verwagting later vandag ontmoet. Die 35-jarige De Villiers is Woensdag by sy huis in Monumentpark in Pretoria weg, die laaste keer wat sy familie hom gesien het. Hulle was onder die indruk dat hy op pad was na Johannesburg waar hy sou gaan werk. De Villiers se bakkie is egter enkele ure later by die Letlabeli-winkelsentrum op Brits, Noordwes, opgespoor. Daar was bloed in die voertuig, maar klaarblyklik nie genoeg om kommer te wek nie. De Villiers het ook sy beursie en selfoon in die bakkie gelos. Beeldmateriaal van die sentrum wys hoe De Villiers eers met ŉ karwag gesels en dan op sy eie wegloop. Hy stap in die rigting van ŉ hoofpad en verdwyn dan. De Villiers se familie en die owerhede is reeds ingelig dat hy ongedeerd gevind is. “Sy familie was uiteraard oorstelp van vreugde,” sê Bolhuis. “Ons is baie dankbaar hy is veilig en gesond opgespoor. Die belangrikste is dat sy familie en sy kinders weet hy is veilig.” Die ondersoekspan het mense bedank wat met die soektog na De Villiers gehelp het. Bolhuis sê die ondersoekspan bly ook steeds betrokke by die saak.